钦定古今图书集成/明伦汇编/氏族典/第040卷 > 《凌迪知万姓统谱》 > 庞公
## 钦定古今图书集成/明伦汇编/氏族典/第040卷 > 《凌迪知万姓统谱》 > 庞公

按《后汉书庞公传》：庞公者，南郡襄阳人也。居岘山之
南，未尝入城府，夫妻相敬如宾。荆州刺史刘表数延
请，不能屈，乃就候之曰：“夫保全一身，孰若保全天下
乎？”庞公叹曰：“鸿鹄巢于高林之上，暮而得所栖；鼋鼍
穴于深渊之下，夕而得所宿。夫趣舍行止，亦人之巢
穴也，且各得其栖宿而已，天下非所保也。”因释耕于
垄上，而妻子耘于前。表指而问曰：“先生苦居畎亩，而
不肯官禄，后世何以遗子孙乎？”公曰：“世人皆遗之以
危，今独遗之以安，虽所遗不同，未为无所遗也。”表叹
息而去。后遂携其妻子登鹿门山，因采药不反。〈按庞公即

庞德公《章怀太子注》曰：“司马德，操兄事之，呼作庞公。” 故俗人遂谓庞公是德公名，非也。